**PÉNTEK ESTI RANDEVÚ A GÓLOKKAL!**

Csapatunk a REAC Budapest I. osztályú csapata a 20. fordulóban hazai pályán péntek este az 1908 SZAC Budapest gárdájával mérte össze erejét. A mérkőzés rendkívül nagy jelentőséggel bírt, mert a 18. fordulóban csak döntetlent értünk el a Vízművek ellen, illetve a 19. fordulóban lejátszandó mérkőzésünk elmaradt az Újbuda-Voyage ellen. Ennek eredményeként a rendkívül szoros bajnokságban a 4. helyre kerültünk a táblázaton. Az eredmények a 20. fordulóban úgy alakultak, hogy amennyiben elmaradt mérkőzésünket megnyerjük legalább 4 góllal, akkor újból a tabella első helyére kerülhetünk. Ennek alapvető feltétele volt, hogy megnyerjük péntek esti mérkőzésünket. Továbbra is komoly sérülések tizedelik játékosállományunkat, úgyhogy vezetőedzőnknek gondot okozhatott a mérkőzésre a csapatösszeállítás. Hál istennek, mint később kiderült a mérkőzés folyamán ez nem számított. A találkozót villanyfényes körülmények között játszottuk a Budai II. László Stadionban. A játékvezető sípszava után azonnal átvettük a kezdeményezést. A 2. percben rögtön egy helyzet. Balázs Richárd 18 méterre a kaputól lövésre szánta el magát, azonban lövése centikkel ugyan de a kapufa mellett hagyta el a játékteret. A gólra azonban nem sokat kellett várni lelkes szurkolóinknak, ami az 5. percben meg is érkezett. Balázs Bálint szögletét a kapus középre ütötte ki és Huszárik Zsolt 19 méterről védhetetlenül bombázott a kapu baloldalába. 1:0. Továbbra is támadásban maradtunk. A 18. percben megszületik második találatunk. A jobboldali oldalvonal mellől a 16-os magasságából Popov Patrik a hosszú ötös környékére ível és Kasza Dani állandó gólfelelősünk kapásból a hosszú sarokba lő. 2:0. Folyamatosan támadtunk, ellenfelünk gyakorlatilag még a térfelünket sem lépte át. A 43. percben megszületett 3. gólunk a sok kis apró lehetőség után. Kasza Dani labdát szerez az ellenfél térfelén, betör a 16-on belülre, az ellenfél játékosa szabálytalanul szereli, jogos 11-es. A büntetőt Kasza Dani magabiztosan értékesíti. 3:0. A szünetben szurkolóink remekül szórakoztak, úgy érezték, hogy a 3 pont már zsebben van és újabb találatokat vártak csapatunktól. Nem kellett csalatkozniuk a második félidőben is sorjáztak a gólok. Az 53. percben megérkezik negyedik találatunk. Kasza Dani nagyszerű labdával indítja saját térfeléről Balázs Ricsit, aki remekül kilép a védők közül és a kifutó kapust átemelve 18 méterről gólt szerez. 4:0. És jött a 65. percben az ötödik gól. Kasza Dani kényszerítőzik a 16-os vonalánál és a visszakapott felpörgő labdát 14 méterről laposan a hosszú sarokba helyezi. 5:0. Ez bizony Dodo részéről mesterhármas! És a 69. percben már féltucatnál járunk. Popov Patrik baloldalon kap egy indítást, nagyszerűen bevezeti a labdát a 16-on belülre, egy visszacsel és így remek labdát tálal Kacsó Attilának, aki 8 méterről megszerzi az újabb találatot. 6:0. A 72. percben megérkezik hetedik gólunk. Popov Patrik, aki eddig gólpasszokkal jelentkezett remek gólt fejel. Balázs Bálint baloldali beadását 8 méterről értékesítette. 7:0. Ellenfelünk nyugodtan leírhatom, hogy egyáltalán nem veszélyeztetett, kapura sem rúgott a mérkőzés folyamán. Evés közben jön meg az étvágy gondolták drukkereink és tovább biztatták csapatunkat, hogy esetleg kétszámjegyű győzelmet arassunk. Ez nem valósult meg, azonban szurkolóink így is elégedetten távoztak a mérkőzés után. Örömünk felhőtlen volt. Nekem azért volt egy kis hiányérzetem és bárcsak ebből a sok gólból legalább egyet át lehetett volna vinni a Vízművek ellen lejátszott mérkőzésre. Természetesen ez lehetetlen, az idő kerekét nem lehet visszafordítani, így maradt a péntek esti nagy gólarányú győzelmünk a 7:0. Voltak azonban a mérkőzésnek más érdekességei is. Nagy örömünkre mind a négy télen igazolt játékosunk gólt szerzett. Gratulálunk nekik! Gratulálunk még a REAC Sportiskola két ifikorú játékosának is akik most mutatkoztak be először felnőtt csapatunkba. Sok sikert kívánunk Áncsán Szabolcsnak, illetve Truong-Trung Leventének.

Jövő héten jön a Rákospalotai derbi Mátyásföldön. Vasárnap 16.30-tól a Testvériség SE csapatával mérkőzünk meg az Ikarus pályán. Szeretnénk szintén győzedelmesen elhagyni a mérkőzés után a futballpályát, amire úgy gondolom amennyiben jól játszunk minden esélyünk meg is van.

Várjuk Kedves Szurkolóinkat, Palotaiakat a következő mérkőzésünkre is!

HAJRÁ REAC!

Kiss István György